Virallinen lehti nro C 082 , 17/03/1998 s. 0093



KIRJALLINEN KYSYMYS E-2499/97 komissiolle esittäjä(t): Nana Mouskouri (PPE) (18. heinäkuuta 1997) Aihe: Ammatillisen koulutuksen tunnustaminen - direktiivi 92/51/ETY Voiko komissio antaa tietoja siitä, miten Kreikka on edistynyt neuvoston direktiivin 92/51/ETY ((EYVL L 209, 24.7.1992, s. 25. )), joka koskee ammatillisen koulutuksen tunnustamista koskevaa toista yleistä järjestelmää ja joka täydentää direktiiviä 89/48/ETY ((EYVL L 19, 24.1.1989, s. 16. )), sekä komission direktiivien 94/38 ((EYVL L 217, 23.8.1994, s. 8. )) ja 95/43 ((EYVL L 184, 3.8.1995, s. 21. )), joilla edellä mainittua direktiiviä on muutettu, sisällyttämisessä lainsäädäntöönsä, kun otetaan huomioon, että näiden direktiivien lainsäädäntöön sisällyttämisen viivästyminen loukkaa henkilöiden ja palvelujen oikeutta vapaaseen liikkuvuuteen unionin sisällä? Komission jäsenen Mario Montin komission puolesta antama vastaus (22. syyskuuta 1997) Komissio on tietoinen vaikeuksista, joita toisessa jäsenvaltioissa suoritettujen tutkintojen tunnustaminen edelleen aiheuttaa Kreikassa, ja pitää niitä erittäin valitettavina. Se jatkaa näin ollen edelleen pyrkimyksiään näiden vaikeuksien poistamiseksi. Komissio on parlamentin jäsenen kanssa yhtä mieltä siitä, että tämä valitettava tilanne loukkaa yhteisössä vallitsevaa henkilöiden vapaan liikkuvuuden periaatetta. Komissio saa näistä vaikeuksista kärsimään joutuneilta yhteisön kansalaisilta jatkuvasti valituksia, jotka toimitetaan sille muun muassa vetoomusvaliokunnan välityksellä. Suurin osa valituksista saadaan sellaisilta Kreikan kansalaisilta, jotka ovat hankkineet ammatillisen koulutuksen jossakin toisessa jäsenvaltiossa. Joitakin erityisesti rikkomusmenettelyjen mukaisia toimenpiteitä on jo toteutettu, jotta Kreikka saataisiin noudattamaan perustamissopimukseen, direktiiveihin ja yhteisöjen tuomioistuimen oikeuskäytäntöön perustuvia velvollisuuksiaan. Koska Kreikka ei käynnistänyt säädetyssä määräajassa toimenpiteitä, joilla pyritään vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21. joulukuuta 1988 annetun neuvoston direktiivin 89/48/ETY saattamiseen osaksi kansallista lainsäädäntöä, aloitettiin rikkomusmenettely, jonka lopuksi yhteisöjen tuomioistuin antoi Kreikan syylliseksi toteavan tuomion (asia C-365/93, komissio v. Kreikka, tuomio23.3.1995). Tuomioistuimen mukaan Kreikan olisi pitänyt toteuttaa tämän direktiivin noudattamisen edellyttämät sisäisen oikeuden toimenpiteet, joihin olisi sisältynyt muun muassa tunnustamishakemuksia käsittelevän toimivaltaisen viranomaisen nimittäminen. Laiminlyönti, johon Kreikka syyllistyi, ei kuitenkaan oikeuta kansallisia viranomaisia laiminlyömään direktiivin mukaisten velvoitteiden noudattamista. Yksityishenkilöt saavat kyseisen direktiivin perusteella oikeuksia, joiden noudattamista heillä on oikeus vaatia jokaisessa jäsenvaltiossa. Yleisesti ottaen voidaan todeta, ettei jäsenvaltio vapaudu kyseisten säännösten perusteella sille kuuluvien velvollisuuksien noudattamisesta sen perusteella, että se on laiminlyönyt säännösten saattamisen säädetyssä ajassa osaksi kansallista lainsäädäntöä. Komissio on äskettäin antanut asiasta EY:n perustamissopimuksen 171 artiklan mukaisen perustellun lausunnon. Tällä hetkellä on lisäksi käynnissä rikkomusmenettely, joka koskee direktiiviä 89/48/ETY täydentävän direktiivin 92/51/ETY saattamisen osaksi kansallista lainsäädäntöä laiminlyöntiä. Komissio vie asian yhteisöjen tuomioistuimen käsiteltäväksi, ellei Kreikka toteuta piakkoin lainsäädäntötoimenpiteitä tämän asian osalta. Komissio vie myös direktiiviin 94/38/EY liittyvät laiminlyönnit yhteisöjen tuomioistuimen käsiteltäväksi. Komission tietoon ei ole tullut myöskään direktiivin 95/43/EY saattamiseen osaksi kansallista lainsäädäntöä liittyviä toimenpiteitä. Myös tätä asiaa koskeva menettely on parhaillaan käynnissä. On syytä korostaa, että jäsenvaltioiden on yhteisöjen tuomioistuimen oikeuskäytännön mukaan(asioissa C-6/90, Francovich v. Italian tasavalta, ja C-9/90, Bonifaci v. Italian tasavalta, 19.11.1991 annettu tuomio) korvattava vahingot, jotka jäsenvaltioiden syyllistyminen yhteisön oikeuden rikkomuksiin ovat aiheuttaneet yksityishenkilöille. Jos jäsenvaltio on näin ollen syyllistynyt yhteisön oikeuden vastaiseen toimintaan, vahingon kärsinyt kansalainen voi viedä asian kansallisen tuomioistuimen käsiteltäväksi saadakseen korvauksia kärsimistään vahingoista. Tuomioistuin toisti ja määritteli tarkemmin tämän periaatteen, joka perustuu asiassa Francovich annettuun tuomioon, 5. maaliskuuta 1996 antamassaan tuomiossa (yhdistetyt asiat C-46/93, Brasserie du pécheur SA, ja C-48/93, Factortame Ltd e.a.). Tuomioistuin totesi tässä tuomiossa, että yhteisön oikeudessa myönnetään oikeus korvauksiin, kun yksityishenkilöt saavat tiettyjä oikeuksia oikeuden rikkomisen perusteella, kun tällainen rikkomus on riittävän selvä ja kun jäsenvaltiolle kuuluvan velvollisuuden laiminlyönnin ja henkilöiden kärsimien vahinkojen välillä on selvä yhteys. Näiden käynnissä olevien menettelyjen lisäksi ollaan jatkuvasti yhteydessä Kreikan viranomaisiin, jotta kyettäisiin ratkaisemaan sellaisten henkilöiden ongelmat, joiden tutkinnon toimivaltaiset viranomaiset ovat kieltäytyneet tunnustamasta.